სსიპ სამოქალაქო ავიაციის სააგენტო

**საჰაერო მოძრაობის ნაკადების ორგანიზების წესი (პროექტი)**

**გთხოვთ არ შეცვალოთ ტექსტი და გამოიყენოთ კომენტარის ფუნქცია, იმ შემთხვევაში თუ გჭირდებათ ქართული ენის ტექსტის გასწორება შემოგვთავაზეთ კომენტარში.**

ვერსია 1.0

14.08.2024

# წესის მიზანი

1. “საჰაერო მოძრაობის ნაკადების ორგანიზების წესი“ (შემდგომ: წესი), მიზნად ისახავს საქართველოს საჰაერო სივრცეში, საქართველოს სამოქალაქო აეროდრომებზე გამტარუნარიანობის ოპტიმიზირებას და საჰაერო მოძრაობის ნაკადების ორგანიზების პროცესების გაუმჯობესებას საჰაერო მოძრაობის ნაკადების ორგანიზების მიმართ შესაბამისი მოთხოვნების დადგენის გზით.

2. საჰაერო მოძრაობის ნაკადების ორგანიზების მიზანია საჰაერო მოძრაობის ნაკადების იმგვარად ორგანიზება, რომ საჰაერო მოძრაობა იყოს უსაფრთხო, მოწესრიგებული და სწრაფი, რათა უზრუნველყოფილ იქნეს საჰაერო მოძრაობის სამეთვალყურეო მომსახურების გამტარუნარიანობის (შესაძლებლობის) მაქსიმალური ათვისება და საჰაერო მოძრაობის მოცულობის სააერნაოსნო მომსახურების საწარმოს და აეროდრომის ექსპლუატანტის მიერ გამოცხადებულ გამტარუნარიანობასთან თავსებადობა.

# რეგულირების სფერო

1. წინამდებარე წესი ვრცელდება საჰაერო მოძრაობის ნაკადების ორგანიზებისს მომსახურებაზე და ზოგად საჰაერო მიმოსვლაზე, რომელიც სრულდება სახელსაწყო ფრენის წესის მიხედვით საქართველოს საჰაერო სივრცეში.

2. წინამდებარე წესი ვრცელდება ქვემოთ მოცემულ საწარმოებზე ან მათ წარმომადგენლებზე, რომლებიც ჩართულნი არიან საჰაერო მოძრაობის ნაკადების ორგანიზების პროცესებში:

ა) საჰაერო ხომალდის ექსპლუატანტებზე;

ბ) სააერნაოსნო მომსახურების საწარმოზე;

გ) აეროდრომის ექსპლუატანტებზე.

**შენიშვნა:**  ამ მუხლის მეორე პუნქტის ბ) ქვეპუნქტში მოცემული სააერნაოსნო მომსახურების საწარმოდ იგულისხმება სააგენტოს მიერ სერტიფიცირებული საწარმო, რომელიც ახორციელებს საჰაერო მოძრაობის მომსახურებას, საჰაერო სივრცის ორგანიზებას, საჰაერო ნაკადების ორგანიზებას და ჰაერსანაოსნო ინფორმაციით მომსახურებას.

# განმარტებები

ამ წესში გამოყენებულ ტერმინებს აქვს შემდეგი მნიშვნელობები:

**ა)** **საჰაერო მოძრაობის ნაკადების ორგანიზების ზომები** - საჰაერო მოძრაობის ნაკადების და გამტარუნარიანობის ორგანიზების უზრუნველსაყოფად განხორციელებული ქმედება;

**ბ) საჰაერო მოძრაობის ნაკადების ორგანიზების ადგილობრივი პუნქტი -** პუნქტი, რომელიც მოქმედებს ერთი ან რამდენიმე საჰაერო მოძრაობის ნაკადების ორგანიზების პუნქტის სახელით, როგორც დამაკავშირებელი საჰაერო მოძრაობის ნაკადების ორგანიზების ცენტრალურ პუნქტსა და ერთ ან რამდენიმე საჰაერო მოძრაობის მომსახურების პუნქტს შორის;

**გ) კრიტიკული ვითარება -** კრიზისული ან არაპროგნოზირებადი ვითარება, რომელიც მოიცავს საჰაერო სივრცის გამტარუნარიანობის მნიშვნელოვან დაკარგვას, ძირითად დისბალანსს გამოცხადებულ გამტარუნარიანობას და მოთხოვნილ ფრენებს შორის შორის. ასევე, ინფორმაციის გაცვლის შეწყვეტას ევროპის საჰაერო მოძრაობის ნაკადების ორგანიზების ქსელთან (შემდგომ: EATMN);

**დ) საჰაერო მოძრაობის ნაკადების ორგანიზების გაფრენის დრო (SLOT) -** დაანგარიშებული აფრენის დრო (CTOT), რომელიც მიენიჭება სხ-ს საჰაერო მოძრაობის ნაკადების ორგანიზების ცენტრალური პუნქტის მიერ, ხოლო მოცემული დრო იმართება ადგილობრივი სმმ-ს პუნქტის მიერ.

**ე) საჰაერო მოძრაობის ნაკადების და საჰაერო მოძრაობის მომსახურების მარშრუტის (შემდგომ: მარშუტი) ორიენტაცია -** საჰაერო ხომალდის მიერ მარშუტების გამოყენების წესები და პროცედურები;

**ვ) საჰაერო მოძრაობის მომსახურების პუნქტის კონფიგურაცია -** საჰაერო მოძრაობის მომსახურების პუნქტისთვის განკუთვნილი საჰაერო სივრცის ერთი ან რამდენიმე სამუშაო პოზიციის დეტალური (ოთხ განზომილებიანი) აღწერილობა, რომლებიც ოპერირებენ მუდმივად ან პერიოდულად.

**ზ) მიმოსვლისთვის განკუთვნილი დრო აეროდრომზე -** წინასწარ განსაზღვრული დრო აეროდრომზე ნორმალური ოპერირების დრო, რომელიც განისაზღვრება ხუნდების აღების გაანგარიშებული დროიდან გაფრენამდე.

**თ) საჰაერო ხომალდის განახლებული ადგილმდებარეობა -** სარადიოლოკაციო ინფორმაციის, ფრენის გეგმის ან ადგილმდებარეობის შესახებ მოხსენებების საფუძელზე განახლებული ინფორმაცია საჰაერო ხომალდის ადგილმდებარეობის თაობაზე.

**ი) ფრენის გეგმის შეჩერება -** საჰაერო მოძრაობის ნაკადების ორგანიზების პუნქტის ქმედება, რომელიც მიზნად ისახავს საჰაერო ხომალდის ექსპლუატანტის მიერ ფრენის განხორცილებამდე ფრენის გეგმის ცვლილებას;

**კ) საოპერაციო ჟურნალი -** საჰაერო მოძრაობის ნაკადების ორგანიზების მონაცემების სწრაფად მოძიების მიზნით შექმნილი მონაცემთა ბაზა.

**ლ) კოორდინირებული აეროდრომი -** აეროდრომი, სადაც საჰაერო ხომალდის ექსპლუატანტების ოპერირების მოთხოვნა შეიძლება პერიოდულად აღემატებოდეს აეროდრომის გამტარუნარიანობას.

**შენიშვნა:** საჰაერო მოძრაობის ნაკადების ორგანიზების მიმართულებით განასხვავებენ აეროდრომების სამ დონეს:

ა) პირველი დონე - აეროდრომის გამტარუნარიანობა შეესაბამება საჰაერო მოძრაობის ნაკადების მოთხოვნის. პირველი დონის აეროდრომები არ საჭიროებენ კოორდინაციისთვის გასატარებელ ქმედებებს.

ბ) მეორე დონე - აეროდრომი სადაც დღის, კვირის ან სეზონის გარკვეულ პერიოდში არის გადატვირთულობის შესაძლებლობა. ამ დროს ხდება საჰაერო მოძრაობის ნაკადების განრიგის კორექტირება აეროდრომის ოპერატორის მიერ საჰაერო ხომალდის ექსპლუატანტებთან შეთანხმებით.

გ) მესამე დონე - აეროდრომი სადაც საჰაერო მოძრაობის ნაკადების მოთხოვნა აჭარბებს აეროდრომის გამტარუნარიანობას. აღნიშნული დონის აეროდრომზე გამოფრენისას აუცილებელია რომ საჰაერო მოძრაობის ნაკადებს განესაზღვროთ საჰაერო მოძრაობის ნაკადების ორგანიზების გაფრენის დრო.

**მ) მრავალჯერადი ფრენის გეგმა -** ორ აეროპორტს შორის, ერთი და იგივე ფრენისთვის წარმოდგენილი ერთზე მეტი ფრენის გეგმა.

**ნ) საჰაერო მოძრაობის ნაკადების ორგანიზების ცენტრალური პუნქტი -** სააერნაოსნო მომსახურების საწარმო, რომელიც უზრუნველყოფს საჰაერო მოძრაობის ნაკადების ორგანიზებას საფრენოსნო საინფორმაციო რაიონში, გარდა იმ შემთხვევისა როდესაც საწარმოს აქვს ხელშეკრულება გაფორმებული რეგიონულ საჰაერო მოძრაობის ნაკადების ორგანიზების ცენტრალურ პუნქტთან.

# საჰაერო მოძრაობის ნაკადების ორგანიზების ფარგლები

1. ამ წესის მე-2 მუხლით განსაზღვრული საწარმოები, საჰაერო მოძრაობის ნაკადების ორგანიზების ზომების მიღებისას, ვალდებულნი არიან იხელმძღვანელონ ამ წესით და ეროვნული კანონმდებლობით.
2. საჰაერო მოძრაობის ნაკადების ორგანიზება უნდა იმართებოდეს შემდეგი პრინციპების გათვალისწინებით:

ა) საჰაერო მოძრაობის ნაკადების ორგანიზების მიზნით მიღებულ უნდა იქნას ზომები, რომლებმაც:

ა.ა) უნდა აღკვეთოს საჰაერო მოძრაობის სამეთვალყურეო პუნქტებზე და აეროდრომებზე საჰაერო მოძრაობის ნაკადების გადაჭარბებული მოთხოვნა გამოცხადებულ გამტარუნარიანობასთან მიმართებით;

ა.ბ) უნდა უზრუნველყოს საჰაერო სივრცის გამტარუნარიანობის მაქსიმალურად ათვისება, რათა მოხდეს საჰაერო სივრცის ეფექტურობის ოპტიმიზირება და მინიმუმამდე იყოს შემცირებული უარყოფითი გავლენა საჰაერო ხომალდის ექსპლუატანტებზე;

ა.გ) უნდა მოახდინოს საჰაერო სივრცის გამტარუნარიანობის ოპტიმიზირება საჰაერო მოძრაობის მომსახურების პუნქტების მიერ გამტარუნარიანობის გაზრდისკენ მიმართული ქმედებების გამოყენებით;

ა.დ) უნდა უზრუნველყოს კრიტიკული შემთხვევის მართვის მხარდაჭერა.

ბ) საჰაერო მოძრაობის ნაკადების ორგანიზების ადგილობრივი და ცენტრალური პუნქტები წარმოადგენს საჰაერო მოძრაობის ნაკადების ორგანიზების ფუნქციის ნაწილს.

1. იმ ადგილმდებარეობისთვის სადაც მიღებულია საჰაერო მოძრაობის ნაკადების ორგანიზების ზომები, საჰაერო ხომალდების გაფრენის დროები, უნდა განისაზღვროს იმ თანმიმდევრობით რა თანმიმდევრობითაც იგეგმება მათი მისვლა იმ კონკრეტულ ადგილმდებარეობაზე. გარდა იმ შემთხვევისა, როდესაც კონკრეტული გარემოებები არ მოითხოვს სხვა პრიორიტეტულობის გამოყენებას, რომელიც წინასწარ ოფიციალურად არის შეთანხმებული და დადებითი ეფექტის მომტანია საჰაერო სივრცის ორგანიზებისთვის.

# ზოგადი მოთხოვნები

1. ამ წესის მეორე მუხლში გათვალისწინებული ფრენები და საწარმოები უზრუნველყოფილი უნდა იყვნენ საჰაერო მოძრაობის ნაკადების ორგანიზებით 24 საათის განმავლობაში.
2. საჰაერო მოძრაობის ნაკადების ორგანიზების ზომები თანხვედრაში უნდა იყოს ქვეყნის თავდაცვის და უშიშროების მარეგულირებელ ნორმებთან, რათა უზრუნველყოფილი იყოს საჰაერო სივრცის ეფექტური დაგეგმარება და დადებითი ზეგავლენა ამ წესით განსაზღვრულ საწარმოებზე და ფრენებზე.
3. საჰაერო საჰაერო სივრცის ოპტიმალურად გამოყენების მიზნით ამ წესის წესით მე-2 მუხლში განსაზღვული საწარმოები ვალდებულნი არიან შეიმუშაონ ურთიერთანამშრომლობის პროცედურები.

# მოთხოვნები საწარმოების მიმართ

1. ამ წესის მე-2 მუხლის მე-2 პუნქტში მოცემული საწარმოები ვალდებულნი არიან:

ა) უზრუნველყონ პერსონალი შესაბამისი სწავლებით;

ბ) შეიმუშაონ სახელმძღვანელოები, რომელიც მოიცავს პროცედურებს პერსონალისთვის, რათა მათ განახორციელონ საქმიანობა ამ წესის და საქართველოს კანონმდებლობით გათვალისწინებული მოთხოვნების შესაბამისად;

გ) უზრუნველყონ რომ სახელმძღვანელოები არის თანმიმდევრული, ხელმისაწვდომი და განახლებული. ასევე სახელმძღვანელოს გავრცელება და განახლება უნდა შეესაბამებოდეს საწარმოს ხარისხის და დოკუმენტების მართვის სისტემებს;

დ) უზრუნველყონ, რომ პროცედურები შეესაბამება ამ წესის მოთხოვნებს.

# საჰაერო მოძრაობის ნაკადების ორგანიზების ცენტრალური პუნქტის მოთხოვნები

1. საჰაერო მოძრაობის ნაკადების ორგანიზება უნდა დაინერგოს რეგიონული სააერნაოსნო შეთანხმებების შესაბამისად ან მრავალმხრივი შეთანხმებების საფუძველზე. ასეთ შეთანხმებებში უნდა აღიწეროს გამტარუნარიანობის განსაზღვრის შეთანხმებული პროცედურები და მეთოდები.
2. იმ შემთხვევაში, როდესაც სააერნაოსნო მომსახურების საწარმოს არ აქვს გაფორმებული ხელშეკრულება საჰაერო მოძრაობის ნაკადების ორგანიზების უზრუნველსაყოფად სხვა საწარმოსთან, სააერნაოსნო მომსახურების საწარმო წარმოადგენს საჰაერო მოძრაობის ნაკადების ორგანიზების ცენტრალურ პუნქტს.
3. საჰაერო მოძრაობის ნაკადების ცენტრალური პუნქტი ვალდებულია:

ა) გააუმჯობესოს საქართველოს საჰაერო სივრცის ეფექტურობა დაგეგმარებით, კოორდინაციით და საჰაერო მოძრაობის ნაკადების ორგანიზების ზომების დანერგვით;

ბ) გაუწიოს კონსულტაციები საჰაერო ხომალდის ექსპლუატანტებს საჰაერო მოძრაობის ნაკადების ორგანიზების ზომებთან დაკავშირებით;

გ) უზრუნველყოს საჰაერო მოძრაობის ნაკადების ორგანიზების ზომების ეფექტური დანერგვა საჰაერო მოძრაობის ნაკადების ორგანიზების ადგილობრივ პუნქტთან ერთად;

დ) საჰაერო მოძრაობის ნაკადების ორგანიზების ადგილობრივ პუნქტთან კოორდინაციით, საჰაერო სივრცის გათვალისწინებით იდენტიფიცირება მოახდინოს ალტერნატიული მარშუტების, რათა მოხდეს დატვირთული არეების განტვირთვა;

ე) შესთავაზოს მარშუტის ცვლილება იმ ფრენებს, რომლებიც უზრუნველყოფს ამ მუხლის „დ“ ქვეპუნქტით განსაზღვრული, დატვირთული არეების განტვირთვას

ვ) უზრუნველყოს საჰაერო მოძრაობის ნაკადების ორგანიზებასთან დაკავშირებული ინფორმაციის მიწოდება დროულად საჰაერო ხომალდის ექსპლუატანტისთვის და საჰაერო მოძრაობის მომსახურების პუნქტებისთვის, რომელიც უნდა მოიცავდეს:

 ვ.ა) დაგეგმილ საჰაერო მოძრაობის ნაკადების ორგანიზების ზომებს;

ვ.ბ) საჰაერო მოძრაობის ნაკადების ორგანიზების ზომების გავლენას კონკრეტული ფრენის აფრენის დროზე და ფრენის მიმდინარეობაზე;

ზ) მონიტორინგი გაუწიოს ისეთ შემთხვევებს, როგორიცაა ფრენის გეგმის წარმოუდგენლობა, ან ერთიდაიგივე გეგმის რამდეჯერმე წარმოდგენა;

თ) შეაჩეროს ფრენის გეგმა, მაშინ როდესაც საჰაერო მოძრაობის ნაკადების ორგანიზების გაფრენის დროის დაცვა ვერ ხერხდება და ახალი ხუნდების აღების გაანგარიშებული დრო არ არის ცნობილი;

ი) მონიტორინგი გაუუწიოს გამონაკლისების რაოდენობას, ამ წესის მე-15 მუხლის შესაბამისად.

1. საჰაერო მოძრაობის ნაკადების ორგანიზების ცენტრალური პუნქტი ვალდებულია შეიმუშაოს პროცედურები კრიტიკული ვითარების სამართავად, რათა მინიმუმადე იქნას დაყვანილი საჰაერო სივრცეზე კრიტიკული ვითარების ზეგავლენა.
2. საჰაერო მოძრაობის ნაკადების ორგანიზების ცენტრალური პუნქტი ვალდებულია ყოველწლიურად აცნობოს სააგენტოს თუ გამონაკლისი მიენიჭება გამფრენი საჰაერო ხომალდების 0.6 %- ზე მეტს.
3. საჰაერო მოძრაობის ნაკადების ცენტრალური პუნქტი ვალდებულია დააიდენტიფიციროს საჰაერო მოძრაობის ნაკადების ზომების შეუსრულებლობა და აცნობოს საჰაერო ხომალდის ექსპლუატანტს შეუსაბამობის შესახებ.
4. საჰაერო მოძრაობის ნაკადების ორგანიზების ცენტრალური პუნქტი ვალდებულია ყოველწლიურად გამოაქვეყნოს ანგარიში რომელიც უნდა მიუთითებდეს საჰაერო მოძრაობის ნაკადების ორგანიზების ზომების ხარისხის და მიზნიობრიობას, რომელიც უნდა მოიცავდეს:

ა) საჰაერო მოძრაობის ნაკადების ორგანიზების ზომების მიღების მიზეზებს;

ბ) საჰაერო მოძრაობის ნაკადების ორგანიზების ზომების გავლენას;

გ) საჰაერო მოძრაობის ნაკადების ორგანიზების ზომების დაცვას;

დ) ამ წესის მეორე მუხლის მე-2 პუნქტში გათვალისწინებული საწარმოების კონტრიბუციას საქართველოს საჰაერო სივრცის გაუმჯობესებაში.

1. საჰაერო მოძრაობის ნაკადების ორგანიზების ცენტრალური პუნქტი ვალდებულია ამ წესის მე-10 მუხლის მე-6 პუნქტის შესაბამისად საჰაერო მოძრაობის ნაკადების ორგანიზების შესახებ ინფორმაცია, ფრენის გეგმები, საოპერაციო ლოგები და კონტექსტუალური ინფორმაცია შეინახოს მინიმუმ ორი წლით და ხელმისაწვდომი გახადოს საჰაერო მოძრაობის მომსახურების პუნქტებისთვის და აეროდრომის ექსპლუატანტებისათვის, რათა აღნიშნული ინფორმაციის საფუძველზე მათ შეძლონ გამოცხადებული გამტარუნარიანობის შეფასება.
2. საჰაერო მოძრაობის ნაკადების ორგანიზების ადგილობრივი პუნქტი ვალდებულია, აეროდრომის ექსპლუატანტის მოთხოვნისას, უზრუნველყოს კონკრეტული ფრენის გეგმით.
3. სააერნაოსნო მომსახურების საწარმო ვალდებულია შეიმუშაოს საერთო საცნობარო დოკუმენტი, რომელიც მოიცავს წესებს და პროცედურებს, ასევე მარშრუტების და საჰაერო მოძრაობის ნაკადების ორიენტაციის აღწერილობას. საერთო საცნობარო დოკუმენტში მოცემული მარშრუტები უნდა შეესაბამებოდეს ჰაერსანაოსნო ინფორმაციის კრებულში მოცემულ მარშუტებს.

# სტრატეგიული გეგმა

1. საჰაერო მოძრაობის ნაკადების ორგანიზების ცენტრალური პუნქტი ვალდებულია შეიმუშაოს და მუდმივად განაახლოს სტრატეგიული გეგმა, ერთიანი ევროპული ცის საჰაერო მოძრაობის ორგანიზების გენერალური გეგმის მიხედვით.
2. საჰაერო მოძრაობის ნაკადების ორგანიზების ცენტრალური პუნქტი ვალდებულია სტრატეგიული გეგმა შეადგინოს ამ წესის პირველი დანართის შესაბამისად.
3. საჰაერო მოძრაობის ნაკადების ორგანიზების ცენტრალური პუნქტი ვალდებულია, განახლების მიზნით, გადახედოს სტრატეგიულ გეგმას ყოველ ორ წელიწადში.

# ექსპლუატაციის გეგმა

1. საჰაერო მოძრაობის ნაკადების ორგანიზების ცენტრალური პუნქტი ვალდებულია შეიმუშაოს ექპლუატაციის გეგმა, რათა სტრატეგიული გეგმა ექსპლუატაციის დონეზე დაინერგოს მოკლე და საშუალოვადიან პერსპექტივაში.
2. საჰაერო მოძრაობის ნაკადების ორგანიზების ცენტრალური პუნქტის საექსპლუატაციო გეგმა უნდა მოიცავდეს მეორე დანართში მოცემულ ინფორმაციას. ასევე გეგმა უნდა მოიცავდეს:

ა) საექსპლუატაციო ეფექტურობის მოთხოვნებს და საჰაერო მოძრაობის ნაკადების ორგანიზების დაყოვნების ადგილობრივ დონეზე დასაშვებ მნიშვნელობებს.

ბ) ოპერატიულ ქმედებებს, რომლებიც ხელს უწყობს ეფექტურობის იმ მიზნების მიღწევას, რომლებიც ეფექტურობის უზრუნველყოფის სქემით განსაზღვრულია სააღრიცხვო პერიოდის კალენდარული წლებისთვის და წლიური, სეზონური, კვირეული და ყოველდღიური პერიოდებისთვის, საჰაერო მოძრაობის ბოლოდროინდელი და სამომავლო პროგნოზების გათვალისწინებით.

1. საჰაერო მოძრაობის ნაკადების ორგანიზების ცენტრალური პუნქტის ექსპლუატაციის გეგმა უნდა მოიცავდეს ოპერატიულ ქმედებებს, რომლებიც ყველა საჰაერო მოძრაობის ნაკადების ორგანიზების ცენტრალური პუნქტის ფუნქციების გარდა დაკავშირებულია თავდაცვის სამინისტროსმოთხოვნებთან.
2. თუ საჰაერო მოძრაობის ნაკადების ორგანიზების ცენტრალური პუნქტი გამოავლენს ფუნქციონირებისთვის დაბრკოლებებსა და ისეთ პრობლემურ ფაქტორებს, რომლებიც ხელს უშლის ადგილობრივი და ევროკავშირის მასშტაბით დადგენილი ეფექტურობის მიზნების მიღწევას, ის ვალდებულია შეიმუშაოს დამატებითი ოპერატიული ქმედებები.
3. სააერნაოსნო მომსახურების საწარმომ და აეროპორტის ექსპლუატანტებმა თავიანთი გეგმები თანხვედრაში უნდა მოიყვანონ საჰაერო მოძრაობის ნაკადების ორგანიზების ცენტრალური პუნქტის ექსპლუატაციის გეგმასთან და შეასრულონ მე-4 პარაგრაფის (ბ) პუნქტში მითითებული ოპერატიული ქმედებები.
4. საჰაერო მოძრაობის ნაკადების ორგანიზების ცენტრალური პუნქტი ვალდებულია ექსპლუატაციის გეგმა განაახლოს საჭიროებიდან გამომდინარე და არანაკლებ ყოველ ექვს თვეში ერთხელ.

საჰაერო მოძრაობის ნაკადების ორგანიზების ცენტრალური პუნქტი ვალდებულია განახორციელოს ცენტრალიზებული ფუნქცია რადიოსიხშირეების კოორდინირების თვალსაზრისით, ასევე მინიჭებული რადიოსიხშირეების ცენტრალურ რეესტრში მათი აღრიცხვით.

# მოთხოვნები საჰაერო მოძრაობის მომსახურების პუნქტების მიმართ

1. იმ შემთხვევაში, როცა საჰაერო მოძრაობის სამეთვალყურეო პუნქტისთვის ცხადი ხდება, რომ შეუძლებელია დროის მოცემულ პერიოდში კონკრეტულ ადგილზე ან კონკრეტულ რაიონში მათი პასუხისმგებლობის ქვეშ არსებული საჰაერო მოძრაობის ნაკადების დამატებითი საჰაერო მოძრაობის მომსახურებით უზრუნველყოფა, ან მათი მომსახურება შეიძლება მხოლოდ გარკვეული თანმიმდევრობით, აღნიშნულზე სამეთვალყურეო პუნქტმა უნდა აცნობოს:

ა) საჰაერო მოძრაობის ნაკადების რეგულირების სამსახურს, ასეთის არსებობის შემთხვევაში, საჰაერო მოძრაობის ნაკადების ორგანიზების ცენტრალურ პუნქტს და საჰაერო მოძრაობის ნაკადების ორგანიზების ადგილობრივ პუნქტს, მისი არსებობის შემთხვევაში;

ბ) სხ-ის ეკიპაჟს, რომელიც ფრენას ახორციელებს აღნიშნული ადგილის ან რაიონის მიმართულებით და ასევე, შესაბამის სხ-ის ექსპლუატანტს მოსალოდნელი შეფერხების ან შეზღუდვების შესახებ.

**შენიშვნა**: შესაბამის სხ-ის ექსპლუატანტებს, როგორც წესი, შეძლებისდაგვარად წინასწარ უნდა ეცნობოთ საჰაერო მოძრაობის ნაკადების რეგულირების სამსახურის მიერ შემოღებული შეზღუდვების შესახებ.

2. როდესაც უნდა ამოქმედდეს საჰაერო მოძრაობის ნაკადების ორგანიზების ზომები, საჰაერო მოძრაობის მომსახურების პუნქტი ვალდებულია, დაამყაროს საჰაერო მოძრაობის ნაკადების ადგილობრივ და ცენტრალურ პუნქტთან კოორდინაცია, რათა დარწმუნდეს, რომ მიღებული საჰაერო მოძრაობის ნაკადების ორგანიზების ზომები უზრუნველყოფს საჰაერო სივრცის ოპტიმიზაციას.

3. საჭიროებისამებრ, საწარმო, ვალდებულია უზრუნველყოს ინფორმაციის გაცვლაზე საჰაერო ხომალდის ექსპლუატანტსა და საჰაერო მოძრაობის ნაკადების ორგანიზების ცენტრალურ ან ადგილობრივ პუნქტებს შორის.

4. როდესაც საჰაერო მოძრაობის ნაკადების ორგანიზების ზომები შეეხება აეროდრომს, საჰაერო მოძრაობის მომსახურების პუნქტები ვალდებულნი არიან უზრუნველყონ კოორდინაცია აეროდრომის ოპერატორთან, რათა უზრუნველყოფილი იყოს აეროდრომის ეფექტური დაგეგმარება და გამოყენება.

5. საჰაერო მოძრაობის მომსახურების პუნქტი ვალდებულია, საჰაერო მოძრაობის ნაკადების ადგილობრივი პუნქტის მეშვეობით შეატყობინოს საჰაერო მოძრაობის ნაკადების ორგანიზების ცენტრალურ პუნქტს ყველა იმ მოვლენების შესახებ რამაც შეიძლება გავლენა მოახდინოს გამტარუნარიანობაზე ან საჰაერო მოძრაობის ნაკადების მოთხოვნაზე.

6. საჰაერო მოძრაობის მომსახურების პუნქტი ვალდებულია, საჰაერო მოძრაობის ნაკადების ორგანიზების ცენტრალურ პუნქტს დროულად მიაწოდოს შემდეგი ინფორმაცია, უზრუნველყოს მისი განახლება და მიწოდებული ინფორმაციის ხარისხი:

ა) საჰაერო სივრცის და მარშუტების ხელმისაწვდომობა;

ბ) საჰაერო მოძრაობის მომსახურების პუნქტის და სამუშაო პოზიციის კონფიგურაცია და მათი გააქტიურება;

გ) მიმოსვლისთვის განკუთვნილი დრო აეროდრომზე;

დ) სამეთვალყურეო პუნქტის ან სამუშაო პოზიციის და აეროდრომის გამტარუნარიანობა;

ე) მარშუტების ხელმისაწვდომობა საქართველოს მთავრობის 2018 წლის 31 ოქტომბრის №514 - ე დადგენილებით დამტკიცებული „საქართველოს საჰაერო სივრცით მოქნილი სარგებლობის წესის“ შესაბამისად;

ვ) საჰაერო ხომალდის განახლებული ადგილმდებარეობა;

ზ) ინფორმაცია საჰაერო ხომალდის ფრენის გეგმიდან გადახვევის შესახებ;

თ) საჰაერო სივრცის ხელმისაწვდომობა მთავრობის 2018 წლის 31 ოქტომბრის №514 - ე დადგენილებით დამტკიცებული „საქართველოს საჰაერო სივრცით მოქნილი სარგებლობის წესის“ შესაბამისად;

ი) საჰაერო ხომალდის აფრენის დრო;

**შენიშვნა:** აღნიშნული ინფორმაცია უსასყიდლოდ ხელმისაწვდომი უნდა იყოს მეორე მუხლით განსაზღვრული საწარმოებისთვის და საჰაერო მოძრაობის ნაკადების ორგანიზების ცენტრალური პუნქტისთვის.

7. საჰაერო ხომალდის გაფრენის აეროდრომზე, საჰაერო მოძრაობის მომსახურების პუნქტი ვალდებულია უზრუნველყოს, რომ:

ა) სამეთვალყურეო ნებართვა, რომელიც უნდა მოიცავდეს საჰაერო მოძრაობის ნაკადების ორგანიზების გაფრენის დროს, იმ შემთხვევაში თუ საჰაერო ხომალდს მიენიჭა აღნიშნული დრო;

ბ) საჰაერო ხომალდმა დაიცავს საჰაერო მოძრაობის ნაკადების ორგანიზების გაფრენის დრო;

გ) საჰაერო ხომალდისთვის, რომელიც არ დაიცავს ხუნდების აღების გაანგარიშებულ დროს, დაშვებული დროის პერიოდის გათვალისწინებით, არ გაიცემა აფრენის ნებართვა

დ) საჰაერო ხომალდისთვის, რომლის ფრენის გეგმა იქნა უარყოფილი ან შეჩერებული, არ გაიეცემა აფრენის ნებართვა.;

# მოთხოვნები საჰაერო ხომალდის ექსპლუატანტთა მიმართ

1. როდესაც ფრენა არ არის საჰაერო მოძრაობის ნაკადების ორგანიზების ზომების საგანი, საჰაერო ხომალდის ექსპლუატანტი ვალდებულია, დაიცვას საქართველოს კანონმდებლობით გათვალისწინებული ხუნდების აღების გაანგარიშებული დროის ფარგლები.
2. იმ შემთხვევაში როდესაც ფრენის გეგმა შეჩერებულია ამ წესის მე-7 მუხლის მესამე პუნქტის თ) ქვეპუნქტის შესაბამისად, საჰაერო ხომალდის ექსპლუატანტი ვალდებულია განაახლოს ან გააუქმოს ფრენის გეგმა.
3. ოპერატორი ვალდებულია საჰაერო მოძრაობის ნაკადების ორგანიზების ზომები და მასში ცვლილებები აცნობოს პილოტს.
4. საჰაერო ხომალდის ექსპლუატანტი ვალდებულია ამ წესის მე-7 მუხლის მე-6 პუნქტის შესაბამისად მიღებული შეტყობინების მიღებისას, რომელიც მომდინარეობს მე-7 მუხლის მე-3 პუნქტის „ზ“ ქვეპუნქტიდან, საჰაერო მოძრაობის ნაკადების ცენტრალურ პუნქტს წარუდგინოს ანგარიში, რომელიც მოიცავს დეტალურ აღწერილობას რის გამოც მოხდა ფრენის გეგმის ვერ შესრულება და ასევე ქმედებების ჩამონათვალს თუ რა იქნა მიღებული შეუსაბამობის გამოსასწორებლად.
5. საჰაერო ხომალდის ექსპლუატანტი ვალდებულია იცოდეს და დაიცვას:

ა) საჰაერო მოძრაობის ნაკადების ორგანიზების ზოგადი პროცედურები, რომელიც მოიცავს ფრენის გეგმის შევსების პროცედურას, საჰაერო მოძრაობის ნაკადების ორგანიზების სტრატეგიულ ზომებს და შეტყობინების გაცვლის მოთხოვნებს; და

ბ) საჰაერო მოძრაობის ნაკადების ორგანიზების მიმდინარე ზომები (მაგალითად: საჰაერო მოძრაობის ნაკადების მიმდინარე ზომები, რომელიც არის აქტუალური იმ კონკრეტული დღისთვის).

# მოთხოვნები აეროდრომის ექსპლუატანტის მიმართ ( სააერნაოსნო მომსახურების საწარმოს და აეროდრომის ექსპლუატანტს შორის ინფორმაციის გაცვლა)

1. აეროდრომის ოპერატორი, რომელიც მომსახურებას ახორციელებს საერთაშორისო აეროდრომზე ვალდებულია მინიმუმ 4 წელიწადში ერთხელ განახორციელოს აეროდრომის გამტარუნარიანობის შეფასება, საჰაერო მოძრაობის ნაკადების მოთხოვნის გათვალისწინებით, აეროდრომის დონის დადგენის მიზნით.

**შენიშვნა:** სახელმძღვანელო მასალა კოორდინირებული აეროდრომების და საჰაერო მოძრაობის ნაკადების ორგანიზების მიმართულებით დონეების დადგენის მოცემულია „The Worldwide Airport Slot Guidelines (WASG)“ გამოცემაში.

2. გამტარუნარიანობის ანალიზი, სულ მცირე უნდა ითვალისწინებდეს:

ა) ასაფრენ - დასაფრენი ზოლის და ბაქნის ფუნქციურ საზღვრებს;

ბ) ტერმინალის გამტარუნარიანობას;

გ) საჰაერო სივრცის გამტარუნარიანობას; და

დ) გარემოზე ზემოქმედების შეზღუდვებს.

2. აეროდრომის ექსპლუატანტი ვალდებულია აცნობოს საჰაერო მოძრაობის ნაკადების ორგანიზების ცენტრალური პუნქტს უშუალოდ ან საჰაერო მოძრაობის ნაკადების ორგანიზების ადგილობრივი პუნქტის მეშვეობით ან საჰაერო მოძრაობის მომსახურების პუნქტის გამოყენებით ყველა იმ მოვლენის შესახებ, რამაც შეიძლება გავლენა მოახდინოს საჰაერო მოძრაობის ნაკადების მოთხოვნაზე და გამტარუნარიანობაზე.

3. იმ შემთხვევაში, როდესაც აეროდრომის ექსპლუატანტი უკავშირდება საჰაერო მოძრაობის ნაკადების ცენტრალურ პუნქტს უშუალოდ, აეროდრომის ექსპლუატანტი ვალდებულია აცნობოს ამის შესახებ საჰაერო მოძრაობის ორგანიზების ნაკადების ადგილობრივი პუნქტს და საჰაერო მოძრაობის მომსახურების პუნქტს.

# ფრენის გეგმებსა და საჰაერო მოძრაობის ნაკადების ორგანიზების გაფრენის დროის შორის თანმიმდევრულობა

1. საჰაერო მოძრაობის ნაკადების ორგანიზების ადგილობრივი ან ცენტრალური პუნქტი ვალდებულია აეროდრომის ექსპლუატანტის მოთხოვნის საფუძველზე, უზრუნველყონ დადასტურებული ფრენის გეგმით, რომელიც სრულდება მათ აეროპორტში.

 2. აეროდრომის ექსპლუატანტი უზრუნველყოფილი უნდა იყოსდადასტურებული ფრენის გეგმის მიღების საშუალებით.

# ვალდებულებები კრიტიკული შემთხვევის დროს

1. კრიტიკული სიტუაციისთვის მოსამზადებლად სააერონაოსნო მომსახურების საწარმო და აეროდრომის ექსპლუატანტი ვალდებულია უზრუნველყოს კრიტიკულ სიტუაციაში მოქმედების პროცედურების შესაბამისობა საჰაერო ხომალდის ექსპლუატანტებთან კოორდინაციით.

2. აღნიშნული პროცედურები უნდა ითვალისწინებდეს პრიორიტეტების გადაწყობის ასპექტს.

3. კრიტიკულ შემთხვევებში მოქმედების გეგმა უნდა ითვალისწინებდეს მინიმუმ შემდეგ საკითხებს:

ა) კოორდინაციის და საორგანიზაციო საკითხებს;

ბ) საჰაერო მოძრაობის ნაკადების ორგანიზების ზომებს რათა აღიკვეთოს მთელს საჰაერო სივრცეში ან მის ნაწილში და აეროდრომზე საჰაერო მოძრაობის ნაკადების მოთხოვნის გადამეტება გამოცხადებულ გამტარუნარიანობასთან შედარებით;

გ) ეროვნული უშიშროების და თავდაცვის საკითხების გათვალისწინებით, ფრენებისთვის პრიორიტეტის მინიჭების საფუძვლები, გარემოებები და პროცედურები.

# საჰაერო მოძრაობის ნაკადების ორგანიზების ზომების შესრულების მონიტორინგი

1. სააერნაოსნო მომსახურების საწარმო ვალდებულია ყოველი წლის ბოლოს გაანალიზოს საჰაერო მოძრაობის ნაკადების ორგანიზების გაფრენის დროით რეგულირებული ფრენების მიერ აღნიშნული დროის დაცვა ყველა საერთაშორისო აეროდრომზე.

2. იმ შემთხვევაში თუ ანალიზის შედეგად გაირკვევა რომ საჰაერო მოძრაობის ნაკადების ორგანიზების გაფრენის დროით რეგულირებული ფრენების მიერ აღნიშნული დროის დაცვის მაჩვენებელი 80 % ზე ნაკლებია, საწარმო ვალდებულია ჩაატაროს ანალიზი და ანგარიში წარუდგინოს სააგენტოს.

# გამონაკლისები საჰაერო მოძრაობის ნაკადების ორგანიზების ზომებთან დაკავშირებით

1. საჰაერო მოძრაობის ნაკადების რეგულირების ორგანიზების ზომები არ ვრცელდება შემდეგ საჰაერო ხომალდებზე:

ა) სამთავრობო ფრენებზე (STS/HEAD);

ბ) საძებნ-სამაშველო ფრენებზე (STS/SAR);

გ) სასიცოცხლოდ მნიშვნელოვან საევაკუაციო ფრენებზე(STS/MEDEVAC);

დ) საჰაერო ხომალდები, რომლებიც ჩართულნი არიან ხანძრის ქრობაში (STS/FFR); და

ე) სხვა სახელმწიფოს მიერ უფლებამოსილი ორგნაოს ნებართვით ფრენის გეგმაში მითითებული STS/ATFMX.

# დანართი 1

**საჰაერო მოძრაობის ნაკადების ორგანიზების ცენტრალური პუნქტი**  **სტრატეგიული გეგმა**

სტრატეგიული გეგმის სტრუქტურაა:

1. **შესავალი**
	1. სტრატეგიული გეგმის გამოყენების სფერო (გეოგრაფიული არეალი და დროის პერიოდები).
	2. გეგმის მომზადება და მისი მოქმედების პერიოდი.
2. **საერთო შინაარსი და მოთხოვნები**
	1. მიმდინარე და დაგეგმილი ვითარების აღწერილობა.
	2. გეგმის განხორციელების პერიოდთან დაკავშირებული გამოწვევები და შესაძლებლობები (მათ შორის, საჰაერო მოძრაობის ნაკადების მოთხოვნის პროგნოზი და განვითარება მსოფლიო მასშტაბით).
	3. ეფექტურობის მიზნები და სხვადასხვა დაინტერესებული მხარის მიერ გამოთქმული საქმიანი მოთხოვნები.
3. **სტრატეგიული ხედვა**
	1. სტრატეგიული განვითარების და დინამიკის აღწერილობა, რომელიც უზრუნველყოფს ეფექტურობის მიზნების და საქმიანი მოთხოვნების წარმატებით მისაღწევად საჭირო რეაგირებას.
	2. თანხვედრა ეფექტურობის უზრუნველყოფის სქემასთან.
	3. თანხვედრა ევროპის ATM გენერალურ გეგმასთან.
4. **სტრატეგიული მიზნები**
	1. სტრატეგიული მიზნების აღწერილობა:

(ა) მონაწილე ოპერატიული დაინტერესებული მხარეების თანამშრომლობის ასპექტები, მათი როლების და პასუხისმგებლობის სფეროების ჩათვლით;

(ბ)მითითება, თუ როგორ დააკმაყოფილებს სტრატეგიული მიზნები მოთხოვნებს;

(გ) მიზნების მიღწევის პროგრესის შეფასების მეთოდების განსაზღვრა;

(დ)მითითება, თუ როგორ იმოქმედებს სტრატეგიული მიზნები ინდუსტრიასა და სხვა დაკავშირებულ სფეროებზე.

1. **სტრატეგიული დაგეგმვა**
	1. მოკლე და საშუალოვადიანი დაგეგმვის აღწერილობა:

(ა) თითოეული სტრატეგიული მიზნისთვის პრიორიტეტების დადგენა;

(ბ) თითოეული სტრატეგიული მიზნის განსახორციელებლად საჭირო ტექნოლოგიური, არქიტექტურული, ადამიანური, ეკონომიკური და სხვა ისეთი ასპექტები, როგორიცაა ადმინისტრირება, რესურსები და ნორმატიულ-სამართლებრივი ბაზა;

(გ) ოპერატიული დაინტერესებული მხარეების მონაწილეობა გეგმის თითოეული ელემენტის განხორციელებაში, მათი როლებისა და პასუხისმგებლობის სფეროების ჩათვლით;

(დ) თითოეული ინდივიდუალური ფუნქციისთვის გეგმის თითოეული ელემენტის განსახორციელებლად ჩართულობის შეთანხმებული დონე.

* 1. გრძელვადიანი დაგეგმვის აღწერილობა:

(ა) თითოეული სტრატეგიული მიზნის მისაღწევად საჭირო ტექნოლოგიური, კვლევითი, არქიტექტურული, ადამიანური, ეკონომიკური, ადმინისტრაციული და ნორმატიულ-სამართლებრივი ასპექტები და უსაფრთხოების საკითხები და, ასევე, საჭირო ინვესტიციების ეკონომიკური დასაბუთება;

(ბ) ოპერატიული დაინტერესებული მხარეების მონაწილეობა გეგმის თითოეული ელემენტის განხორციელებაში, მათი როლებსა და პასუხისმგებლობის სფეროების ჩათვლით.

1. **რისკის შეფასება**
	1. გეგმის განხორციელებასთან დაკავშირებული რისკების აღწერილობა.
	2. მონიტორინგის პროცესის აღწერილობა (მათ შორის, თავდაპირველი მიზნებიდან პოტენციური გადახრები).
2. **რეკომენდაციები**
	1. იმ ქმედებების იდენტიფიცირება, რომლებიც ევროკავშირის და წევრი სახელმწიფოების მიერ გასატარებელია გეგმის განხორციელების უზრუნველსაყოფად.

# დანართი 2

**საჰაერო მოძრაობის ნაკადების ორგანიზების ცენტრალური პუნქტის ექსპლუატაციის გეგმა**

გეგმის საერთო სტრუქტურა შემდეგია (მორგებული უნდა იყოს სხვადასხვა ინდივიდუალურ ფუნქციებზე და გეგმის განხორციელების ვადებზე, რათა აისახოს მისი ცვალებადი ხასიათი 3-5 წლიანი, ერთწლიანი, სეზონური, კვირეული და დღიური პერიოდების მიხედვით):

1. **შესავალი**

1.1. გეგმის გამოყენების სფერო (გეოგრაფიული არეალი და დროის პერიოდები).

1.2 გეგმის მომზადება და მისი მოქმედების პერიოდი.

2. **გეგმის, ოპერატიული ამოცანების და მიზნების აღწერილობა**

- მონაწილე ოპერატიული დაინტერესებული მხარეების თანამშრომლობის ასპექტი მათი როლებისა და პასუხისმგებლობის სფეროების ჩათვლით;

- იმის მითითება, თუ როგორ განხორციელდება საექსპლუატაციო მიზნები და ამოცანები ექსპლუატაციის გეგმის ტაქტიკურ, პრეტაქტიკურ, მოკლევადიან და საშუალოვადიან ფაზებში და, ასევე, ექსპლუატაციის უზრუნველყოფის სქემით განსაზღვრული ეფექტურობის სხვა მიზნები;

- დაგეგმვის პერიოდისთვის დადგენილი პრიორიტეტები და საჭირო რესურსები;

- საჰაერო მოძრაობის მართვის (ATM) ზემოქმედება ინდუსტრიასა და სხვა დაკავშირებულ სფეროებზე.

3. **ექსპლუატაციის დაგეგმვის საერთო პროცესი**

- ექსპლუატაციის დაგეგმვის საერთო პროცესის აღწერილობა;

- ექსპლუატაციის გეგმის ისეთი სტრატეგიული განვითარების და დინამიკის აღწერილობა, რომელიც უზრუნველყოფს საექსპლუატაციო ეფექტურობის მოთხოვნებს.

- გამოყენებული მექანიზმების და მონაცემების აღწერილობა.

4. **საერთო შინაარსი და ოპერატიული მოთხოვნები**

4.1 ბოლოდროინდელი საექსპლუატაციო ეფექტურობის მოკლე აღწერილობა.

4.2 გეგმის განხორციელების პერიოდთან დაკავშირებული გამოწვევები და შესაძლებლობები.

4.3 საჰაერო მოძრაობის ნაკადების 1-ლი და მე-2 დამატებების შესაბამისად, რაშიც ერთიანდება:

- ზოგადი პროგნოზი;

- სააერნაოსნო მომსახურების საწარმოს და რაიონული სამეთვალყურეო პუნქტის (ACC) პროგნოზი;

- იმ აეროპორტების პროგნოზი სადაც ხორციელდება სახელსაწყო ფრენის წესებით ფრენა;

- საჰაერო მოძრაობის ნაკადების ანალიზი სხვადასხვა სცენარების მიხედვით;

- განსაკუთრებული მოვლენების ზეგავლენის ანალიზი.

4.4 საექსპლუატაციო ეფექტურობის მოთხოვნები, რაშიც შედის:

- საერთო გამტარიანობის მოთხოვნები;

- სააერნაოსნო მომსახურების საწარმოს, რაიონული სამეთვალყურეო ცენტრის (ACC) გამტარიანობის მოთხოვნები;

- იმ აეროპორტების აეროპორტის გამტარიანობა სადაც ხორციელდება სახელსაწყო ფრენის წესებით ფრენა;

- გამტარიანობის მოთხოვნების ანალიზი;

- საერთო საექსპლუატაციო გარემო და ფრენის ეფექტურობის მოთხოვნები;

- საერთო უსაფრთხოების მოთხოვნები;

- საგანგებო სიტუაციებში მოქმედების მოთხოვნები და იმ მომსახურების უწყვეტობა, რომელიც ზემოქმედებას ახდენს საჰაერო მოძრაობის ნაკადებზე..

4.5 სხვადასხვა დაინტერესებული მხარეების საექსპლუატაციო საჭიროებები.

5**. ფუნქციონირების გასაუმჯობესებლად განკუთვნილი გეგმები და მოქმედებები**

- იმ გეგმებისა და მოქმედებების აღწერილობა, რომელთა განხორციელება იგეგმება საჰაერო სივრცის, შეზღუდული რესურსების და საჰაერო მოძრაობის ნაკადების ორგანიზების ზომების ჩათვლით;

- თითოეული გეგმისა და მოქმედების წვლილი საექსპლუატაციო ეფექტურობის მიღწევაში.

6. **ფუნქციონირების გასაუმჯობესებლად განკუთვნილი გეგმები და ოპერატიული მოქმედებები ადგილობრივ დონეზე**

- იმ გეგმებისა და ოპერატიული მოქმედებების აღწერილობა, რომელთა განხორციელება იგეგმება ადგილობრივ დონეზე;

- თითოეული გეგმისა და მოქმედების წვლილი საექსპლუატაციო ეფექტურობის მიღწევაში;

- მესამე ქვეყნებთან ურთიერთობების და ICAO-სთან დაკავშირებული სამუშაოების აღწერილობა.

7. **განსაკუთრებული მოვლენები**

- იმ განსაკუთრებული მოვლენების მიმოხილვა, რომლებიც მნიშვნელოვან ზეგავლენას ახდენს საჰაერო მოძრაობის ორგანიზებაზე;

- ცალკეული განსაკუთრებული მოვლენები და მათთან გამკლავება;

- მნიშვნელოვანი სამხედრო წვრთნები.

8. **საჰაერო სივრცის გამოყენებასთან დაკავშირებული სამხედრო მოთხოვნები**

- საჰაერო სივრცის ხელმისაწვდომობა: დარეზერვებული საჰაერო სივრცის ხელმისაწვდომობის ნაგულისხმევი დღეები/დროები;

- სპეციალური თხოვნა-შეკითხვები დარეზერვებული საჰაერო სივრცის დაუგეგმავ გამოყენებაზე;

- დარეზერვებული საჰაერო სივრცის გათავისუფლება სამოქალაქო ავიაციის მიზნებისთვის გამოსაყენებლად მაშინ, როდესაც სამხედრო მიზნებისთვის მისი გამოყენება არ მოითხოვება, მაქსიმალურად შესაძლებელი ინფორმირების საფუძველზე.

9. **კონსოლიდირებული პროგნოზი და საექსპლუატაციო ეფექტურობის ანალიზი**

- მიზნობრივი საჰაერო მოძრაობის ნაკადების ორგანიზების ზომების შეყოვნება და გამტარიანობის მიზნები და პროგნოზირება სააერნაოსნო მომსახურების საწარმოს , საჰაერო სივრცის ფუნქციონალური ბლოკის და რაიონული სამეთვალყურეო პუნქტის (ACC) დონეებზე;

- აეროპორტის საექსპლუატაციო ეფექტურობა;

- ქსელში არსებული საექსპლუატაციო გარემო/ფრენის ეფექტურობის მიზნები და მათი პროგნოზირება;

- განსაკუთრებული მოვლენების ზემოქმედება;

- საექსპლუატაციო ეფექტურობის მიზნების ანალიზი და მათი პროგნოზირება.

10. **პრობლემური სფეროების იდენტიფიცირება და შემარბილებელი ღონისძიებები**

- პრობლემური და პოტენციურად პრობლემური საექსპლუატაციო ასპექტების (უსაფრთხოების, გამტარიანობის, ფრენის ეფექტურობის კუთხით) იდენტიფიცირება, მათი გამომწვევი მიზეზები და შეთანხმებული პრევენციული ან შემარბილებელი ქმედებები, გამტარიანობაზე მოთხოვნის დაბალანსების ვარიანტების ჩათვლით.

*1-ლი დამატება*

**რაიონული სამეთვალყურეო პუნქტები** **(ACC)**

ექსპლუატაციის გეგმაში დაწვრილებით აღწერილი უნდა იყოს ქვემოთ ჩამოთვლილი ყველა ასპექტი თითოეული რაიონული სამეთვალყურეო ცენტრის (ACC) მიხედვით, კერძოდ, ფუნქციონირების გასაუმჯობესებლად დაგეგმილი მოქმედებები, პერსპექტივები მოცემული პერიოდისთვის, საჰაერო მოძრაობის ნაკადების პროგნოზი, მიზნობრივი და პროგნოზირებული დაყოვნებები და ის მნიშვნელოვანი მოვლენები, რომლებმაც შეიძლება გავლენა მოახდინოს საჰაერო მოძრაობის ნაკადებზე და, ასევე, ოპერატიული კონტაქტები.

ყოველი ACC-სთვის ექსპლუატაციის გეგმაში უნდა ჩართოს:

- საჰაერო მოძრაობის ნაკადების პროგნოზი;

- მიმდინარე საექსპლუატაციო ეფექტურობის ანალიზი;

- მიღწეული გამტარიანობის (საბაზო პარამეტრების) რაოდენობრივი შეფასება;

- მოთხოვნილი გამტარიანობის რაოდენობრივი შეფასება საჰაერო მოძრაობის ნაკადების სხვადასხვა განვითარების სცენარების მიხედვით (მოთხოვნილი გამტარიანობის პროფილი);

- ACC-ის დონეზე ფუნქციონირების გასაუმჯობესებლადდაგეგმილი იმ მოქმედებების რაოდენობრივი შეფასება, რომლებიც სააერნაოსნო მომსახურების საწარმოსთანაა შეთანხმებული;

- მიზნობრივი და პროგნოზირებული დაყოვნებები;

- მოსალოდნელი საექსპლუატაციო ეფექტურობის ანალიზი (უსაფრთხოება, გამტარიანობა და გარემო).

სააერნაოსნო მომსახურების საწარმომს საჰაერო მოძრაობის ნაკადების ცენტრალურ პუნქტს უნდა მიაწოდოს ქვემოთ ჩამოთვლილი ინფორმაცია, რომელიც ჩართული იქნება ცალკეული ACC-ის აღწერილობაში:

- მიზნობრივი დაყოვნებები ადგილობრივ დონეზე;

- საჰაერო მოძრაობის ნაკადების პროგნოზის შეფასება/დადასტურება ადგილობრივი ვითარების ცოდნის საფუძველზე;

- არსებული სამუშაო ადგილების რაოდენობა: სამუშაო ადგილების კონფიგურაცია/გახსნის სქემა სეზონის/კვირის დღის/დღის დროის მიხედვით;

- თითოეული სექტორის/საჰაერო მოძრაობის მოცულობის გამტარიანობის მონიტორინგის შედეგად მიღებული სიდიდეები თითოეული კონფიგურაციის/გახსნის სქემის მიხედვით;

- დაგეგმილი ან ცნობილი განსაკუთრებული მოვლენები, საექსპლუატაციო ეფექტურობაზე მათი ზეგავლენის თარიღის/დროის ჩათვლით;

- დაწვრილებითი ინფორმაცია საჰაერო მოძრაობის ნაკადების ცენტრალურ პუნქტის ფუნქციონირების გასაუმჯობესებლადდაგეგმილი მოქმედებების შესახებ, მათი განხორციელების გრაფიკი და შესაძლო უარყოფითი/დადებითი ზემოქმედება გამტარიანობასა და/ან ეფექტურობაზე;

- იმ შემოთავაზებული და დადასტურებული ცვლილებების დეტალები, რომლებიც შემოთავაზებულია საჰაერო სივრცის სტრუქტურასა და გამოყენებასთან მიმართებაში;

- საჰაერო მოძრაობის ნაკადების ცენტრალურ პუნქტთან შეთანხმებული დამატებითი მოქმედებები;

- ACC-ის ოპერატიული კონტაქტები.

*მე-2 დამატება*

**აეროპორტები**

იმ აეროპორტებისთვის, რომლებიც გავლენას ახდენენ საჰაერო მოძრაობის ნაკადების ცენტრალურ პუნქტზე, ექსპლუატაციის გეგმაში აღწერილი უნდა იყოს ქვემოთ ჩამოთვლილი ყველა საკითხი, ასევე, ფუნქციონირების გასაუმჯობესებლად დაგეგმილი ღონისძიებები, პერსპექტივები მოცემული პერიოდისთვის, საჰაერო მოძრაობის ნაკადების პროგნოზი, მიზნობრივი და პროგნოზირებული დაყოვნებები და ის მნიშვნელოვანი მოვლენები, რომლებმაც შეიძლება გავლენა მოახდინოს საჰაერო მოძრაობის ნაკადებზე და, ასევე, ოპერატიული კონტაქტები.

საჰაერო მოძრაობის ნაკადების ცენტრალურ პუნქტმა, აეროპორტის ექსპლუატანტების და სააერნაოსნო მომსახურების საწარმოების მიერ მიწოდებული ინფორმაციის საფუძველზე, ყოველი აეროპორტისთვის ექსპლუატაციის გეგმაში უნდა ჩართოს:

- საჰაერო მოძრაობის ნაკადების პროგნოზი;

- ფუნქციონირების გასაუმჯობესებლად დაგეგმილი ღონისძიებების (უსაფრთხოება, გამტარიანობა, გარემო) მოსალოდნელი საექსპლუატაციო ეფექტურობის ანალიზი.

აეროპორტის ექსპლუატანტებს და ადგილობრივ ATS სამსახურებს შექმნილი უნდა ჰქონდეთ საჰაერო მოძრაობის ნაკადების ცენტრალურ პუნქტისთვის იმ ინფორმაციის მიწოდების მექანიზმები, რომელიც ჩართული იქნება თითოეული აეროპორტის აღწერილობაში:

- საჰაერო მოძრაობის ნაკადების პროგნოზის შეფასება/დადასტურება ადგილობრივი ვითარების ცოდნის საფუძველზე;

- ასაფრენ-დასაფრენი ზოლის გამტარიანობა მისი თითოეული კონფიგურაციის მიხედვით, მიმდინარე და პროგნოზირებული აფრენებისა და დაფრენების ჩათვლით;

- ღამით ადზ-ის გამტარიანობა და, საჭიროებისას, ღამის პერიოდის ხანგრძლივობა;

- დაწვრილებითი ინფორმაცია საჰაერო მოძრაობის ნაკადების ცენტრალურ პუნქტის ფუნქციონირების გასაუმჯობესებლად დაგეგმილი ღონისძიებების შესახებ, მათი განხორციელების გრაფიკი და შესაძლო უარყოფითი/დადებითი ზემოქმედება გამტარიანობასა და/ან ეფექტურობაზე;

- დაგეგმილი ან ცნობილი განსაკუთრებული მოვლენები, საექსპლუატაციო ეფექტურობაზე ზეგავლენის თარიღის/დროის ჩათვლით;

 - გამტარიანობის მასტიმულირებელი სხვა დაგეგმილი ღონისძიებები;

- საჰაერო მოძრაობის ნაკადების ცენტრალურ პუნქტთან შეთანხმებული დამატებითი მოქმედებები.